section_heading: Vojna karijera
paragraph_text: Otto Meixner je rođen 1. veljače 1858. u Lobzówu kraj Krakowa. Sin je potpukovnika Eduarda Meixnera. Istog dana rođen je i Ottov brat blizanac Hugo koji je također odabrao vojni poziv. Nakon završetka vojne škole u St. Pöltenu, te Terezijanske vojne akademije, od studenog 1878. s činom poručnika služi u 55. pješačkoj pukovniji. Potom pohađa Vojnu akademiju u Beču, te u svibnju 1883. dobiva promaknuće u čin natporučnika. Nakon toga služi u stožeru 22. pješačke brigade, te 55. pješačke divizije. Potom služi u operativnom odjelu Glavnog stožera tijekom koje službe je u svibnju 1886. promaknut u čin satnika. Od svibnja 1890. služi u 54. pješačkoj pukovniji smještenoj u Olomoucu, da bi potom bio instruktor za željeznice, komunikacije i opskrbu tijekom koje službe je u studenom 1892. bio promaknut u čin bojnika. U prosincu 1894. premješten je u Tehnički i upravni vojni odbor gdje također obnaša dužnost instruktora, nakon čega je u svibnju 1895. unaprijeđen u čin potpukovnika. Potom postaje načelnikom 3. odjela Tehničkog vojnog odbora, da bi nakon toga bio premješten u 35. pješačku pukovniju sa sjedištem u Pilsenu. U svibnju 1898. promaknut je u čin pukovnika, dok je u travnju 1899. imenovan zapovjednikom 13. pješačke pukovnije smještene u Krakowu.